Malema die populis wat op mense se emosies teerJulius Malema. Foto: EFF/Twitter Suid-Afrika het deesdae sy eie Commander in Chief, met rooi beret en al, wat net soos sy blykbare held, Mao Zedong, daarop bedag is om wanorde en chaos in Suid-Afrika te saai. Ja, die Mao in die kleine, Julius Malema, sê hyself is ŉ Marxis wat nie bereid is om eendag dalk by die stembus die mag in die hande te kry nie, maar sommer gou-gou in rewolusie in die kleine uit te voer sodat hy die mag kan oorneem. Op hierdie pad het hy al ver gevorder. ŉ Mens wonder wat die rol van die Commander in Chief was in die afgelope tyd se wanorde in Suid-Afrikaanse universiteite en skole, die brande wat veral die Wes-Kaap verlede jaar so geteister het, ens., ens. Dit was ook taktieke wat Mao Zedong net na die Tweede Wêreldoorlog in China gebruik het om die Chinese regering op sy agtervoet te dwing. Om nie eens van die wanorde in die parlement te praat nie, waar Jacob Zuma die EFF meer as genoeg rede gegee het om die parlement te ontwrig. Nou het die Commander in Chief sy fokus verskuif (al opgelet hoeveel minder brande daar vanjaar as verlede jaar is, hoeveel minder probleme daar by universiteite is?). Die Commander het aangekondig dat die EFF voortaan by hospitale teen die regering se swak gesondheidsplanne gaan betoog. Private hospitale gaan ook deurloop omdat die glo net diens aan ryk wit mense verskaf. Die een waarvoor hy egter sy tande slyp, is grondbesit. Sien, die wittes het die grond van Kaapstad tot by die Limpopo gesteel, newwermaaind die feit dat daar, toe Jan van Riebeeck in 1652 in die Kaap aangekom het, net Khoi daar was. Vergeet ook maar van Dingaan wat Piet Retief en sy manne vermoor het toe hulle ŉ ooreenkoms wou beklink om grond by hom te koop. Ongelukkig is die Commander in Chief net soos Mao ’n populis wat op mense se emosies teer. Met die grondkwessie het hy egter ’n aar raakgeboor wat hom op die korttermyn baie punte kan besorg, maar hom in die langtermyn kan kelder. Hy het nou die wapen in die hand … hy en nie die ANC nie, bepaal die inhoud van die debat oor die grondkwessie. Waar die ANC ’n kommissie wil aanstel om die saak te ondersoek – met die voorvereiste dat voedselsekerheid nie in die slag mag bly nie – het die Commander reeds aangekondig dat nie net landbougrond nie, maar alle grond, onder skoot gaan kom. Stedelike huiseienaars, het hy gesê, sal nie hulle huise verloor nie, maar net die grond waarop dit staan. Hulle sal 99 jaar huurpag kry. Sê wie, namens wie praat hy? Het die kommissie reeds sy werk afgehandel? Of is dit maklik om sulke onverantwoordelike uitsprake te maak as jy nie moet lewer nie? Veronderstel die grondgrypers kry reg wat hulle wil hê, boere gee pad van die plase af en banke wil nie meer geld leen nie en mense dagvaar vir skuld waarop hulle nie gereken het nie. Sal die Commander in Chief dan ook ŉ soort van nywerheidsrewolusie uitdink soos wat Mao gedoen het? Dieselfde kleinboere wat in China die grond verniet gekry en misluk het, is gedwing om hul landbou-implemente te smelt en aan die een of ander groot nywerheidsdroom van die regering te skenk. Almal weet dat dit gelei het tot een van die grootste hongersnode in menseheugenis. Miljoene Chinese het van honger gesterf en die Chinese ekonomie het die afgelope klompie jare eers weer tot sy volle reg gekom. Die probleem is egter dat die Commander op die oomblik die hef in die hand het. Om die Grondwet te verander het die ANC die EFF se hulp nodig, en die EFF kan en gaan sy voorwaardes stel. My raad aan Ramaphosa is egter om nie op Malema te vertrou nie. Hy is so giftig soos ŉ swart mamba in Venda – vra my, ek het daar geboer.